Hošea (Šarić)/Glava 4.
1 Čujte riječ Gospodnju, djeco Izraelova: Gospod podiže tužbu proti stanovnicima zemaljskim; jer u zemlji nema više vjernosti, nema pobožnosti, nema spoznaje Boga. 

2 Kriva kletva i laž, umorstvo, krađa i preljubočinstvo vladaju. Krvavo se djelo reda za krvavim djelom. 

3 Zato tuguje zemlja i gine sve, što stanuje u njoj, zajedno sa životinjama poljskim i pticama nebeskim. I ribe će u moru poizginuti. 

4 Zaista, neka se nitko ne prepire, neka nitko ne kudi! Tvoj je narod postao kao oni, koji se svade sa svećenicima. 

5 Zato ćeš posrtati danju, a i lažni prorok posrtat će s tobom noću. Uništit ću mater tvoju. 

6 Moj će narod biti uništen, jer mu fali znanje, jer si ti odbacio znanje, zato ću te ja odbaciti, da mi ne budeš svećenik, jer si zaboravio zakon Boga svojega, zato ću i ja zaboraviti djecu tvoju. 

7 Što ih je bilo više, to su više griješili proti meni. Čast njihovu pretvorit ću u sramotu. 

8 Od grijeha naroda mojega hrane se. Na krivnju njegovu izlazi pohota njihova. 

9 Tako će biti narodu kao svećenicima. Pohodit ću na njemu putove njegove i platit ću mu za opačine njegove. 

10 Žrtveno će meso jesti, ali se neće od toga nasititi. Službu će idolsku držati, ali neće od toga imati blagoslova, jer su odbacili štovanje Gospoda. 

11 Služba idolska, vino i mast zaluđuju. 

12 Narod moj pita drvo svoje. Štap njegov ima mu dati obavijest, jer ga je duh službe idolske zaludio. Od Boga je otpao u krivoboštvo. 

13 Na vrhuncima gorkim prinose žrtve; kade na humcima pod hrastovima, topolama i brijestovima; - jer godi sjena njihova -. Tako dolazi, da kćeri vaše čine blud i snahe vaše čine preljubu. 

14 Ali neću kazniti kćeri vaših, što čine blud, ni snaha vaših, što čine preljubu; jer vi sami idete nasamo s bludnicama idolskim i žrtvujete s milosnicama hramskim. A narod je u tom nerazuman i tako propada. 

15 Ako ti, Izraele, činiš službu idolsku, neka se ipak ne ogriješi Juda! Ne idite u Gilgalu! Ne zalazite u Bet-Aven i ne kunite se: "Tako da je živ Gospod!" 

16 Ako je Izrael nepokoran kao uporna junica, kako će ih Gospod pasti kao janje na otvorenoj tratini? 

17 Efraim se udružio s idolima; ostavi ga! 

18 Je li se svršila pijanka, počinje služba idolska. Više vole idola nego velikoga Boga svojega. 

19 Vihor će ih uhvatiti krilima svojim. Oni će se osramotiti žrtvama svojim. 

Hošea (Šarić)